
Šiandien ypatinga ir džiugi diena. Diena, kai švęsdami Ukmergės miesto šventę, mes prisiliečime prie savo krašto istorijos, kultūros, pamatinių vertybių, prie žmonių, kurie šį miestą kūrė ir kuria, gynė ir gina, puoselėja, stiprina ir garsina. O tai daryti gali drąsios, kūrybingos, išskirtinės ir iškilios asmenybės.
Mes, „Ukmergės duonos“ žmonės, džiaugiamės ir didžiuojamės, kad šiais metais šia iškilia asmenybe – Ukmergės miesto garbės piliete - nominuota mūsų teikta kandidatė - Ukmergės RVK direktorė Angelė Andrikonienė.	
Mūsų teikime buvo plačiai išdėstytos Angelės Andrikonienės pastangos ir išskirtinis indėlis į Ukmergės rajono ir Lietuvos žmonių gerovę, todėl dabar norėčiau išskirti keletą pačių svarbiausių aspektų, iliustruojančių, kodėl mes teikėje ją šiai nominacijai ir kodėl ji verta šios nominacijos. Jei prisiminus antikos laikus, buvo manoma, jog žemę laiko 4 drambliai, tai paralelizuojant, galima sakyti, kad Angelės asmenybė laikosi ant 4 kertinių jos savybių. Tai – valia, atsakomybė, lyderystė, kūrybiškumas.
Prancūzų filosofas Mišelis de Montenis yra sakęs, kad žmogaus vertė ir orumas glūdi jo širdy ir valioj. Būtent čia – tikrosios jo garbės pamatas. Valia, atkaklumas ir nuoseklumas Angelę lydi dar nuo studijų laikų. Iš pradžių Trakų prekybos mokykloje įgijusi pardavėjos specialybę, ji nesustojo, žengė toliau ir baigė Maskvos kooperacijos institutą, kur įgijo ekonomistės kvalifikaciją. Angelė Andrikonienė ir profesinėje veikloje nuosekliai kilo karjeros laiptais. Ukmergės Rajkoopsąjungoje, vėliau ją reorganizavus į vartotojų kooperatyvą, ji dirbo pardavėjos, skyriaus vedėjos, prekių žinovės, revizorės, direktoriaus pavaduotojos komercijai pareigose. O sukaupti profesiniai įgūdžiai ir atsiskleidusios asmeninės savybės – atkaklumas, sąžiningumas, komunikabilumas, sugebėjimas rasti sprendimus net itin sudėtingose situacijose, suteikė pelnytas galimybes užimti aukščiausius ir atsakingiausius postus tiek Ukmergės rajono vartotojų kooperatyve, tiek Lietkoopsąjungos valdymo struktūroje. 17 metų Angelė yra Ukmergės RVK direktorė, valdybos pirmininkė, į šias pareigas perrinkta jau 5 kadencijas. Šiuo metu Angelė valdo Ukmergės RVK tinklui priklausančias 35 KOOPS tinklo parduotuves, išsidėsčiusios  Ukmergės  miesto ir rajono teritorijoje, restoraną „Vilkmergė“ bei kepyklą „Ukmergės duona“ . Šiame tinkle sukurta per 235 darbo vietas. Ukmergės RVK trečias pagal dydį darbdavys Ukmergės savivaldybėje. 
Angelės lyderystės, atsakomybės ir kūrybiškumo savybės dar labiau  atsiskleidė pradėjus vadovauti kooperatyvui. Pradžioje parduotuvių tinklo infrastruktūra buvo labai prastos būklės. Stigo lėšų net atsiskaitymui už prekes, darbuotojų darbo užmokesčiui, darbuotojų darbo sąlygos buvo sudėtingos, nemotyvuojančios ir net nesaugios, parduotuvės neatnaujintos, nepatrauklios pirkėjams, nekonkurencingos. Reikėjo drąsos, sumanumo ir tikrų lyderio savybių, kad trapiai moteriai imtis vadovauti šiam tinklui. Angelė pasiryžo ir jausdama atsakomybę prieš kolektyvo darbuotojus, kuriems darbas kooperatyve buvo vienintelis pajamų šaltinis, nusipiešė viziją ir ėmėsi kurti tinklą, kuris būtų ekonomiškai stabilus, užtikrinantis gerovę vietiniams Ukmergės žmonėms, dirbantiems šioje sistemoje. Rezultatas  - realizuota vizija ir šiandien Ukmergės RVK yra didžiausias kooperatyvas visoje Lietuvos kooperatyvų sistemoje, garsėjantis kaip inovatyvus, pažangus, ekonomiškai stiprus ir socialiai atsakingas tinklas. Atnaujintos, renovuotos, aprūpintos naujais technologiniais įrengimais, su patogiai įrengtais parkingais parduotuvės pritraukia ne tik Ukmergės miesto ir rajono pirkėjus, tačiau ir pravažiuojančius kitų miestų gyventojus. Taip juntama didesnė ekonominė nauda miestui bei pozityviai garsinamas Ukmergės vardas ir už rajono ribų.
Tvarkingos parduotuvės ir gražiai sutvarkyta aplinka, konkurencingos kainos, kortelinės nuolaidų sistemos, tikslinės akcijos, suburtas lojelių klientų srautas teikia naudą miestiečiams, o ir suteikia galimybę sėkmingai konkuruoti su didžiaisiais prekybos tinklais. Iš tiesų, labai akivaizdi ir reikšminga veikla, kuri neliko nepastebėta ne tik rajono, tiek respublikos lygiu. Tai liudija Angelei Andrikonienei suteiktas apdovanojimas už gamybinio-finansinio kapitalo stiprinimą (2010 m), Lietuvos Pramoninkų Konfederacijos  ženklas „Profesijos Riteris“ (2015 m.),  ji apdovanota Ukmergės savivaldybės Mero „Padėkos  Ženklu“ (2019 m.),  Lietuvos kooperatyvų sąjungos  „Garbės  Ženklu“  (2021m.)   
Tačiau Ukmergės RVK vadovė „nemiega ant laurų“, o kaip lyderis, žvelgia į priekį, investuoja į parduotuvių tinklo plėtrą (2017 m. Ukmergėje A. Smetonos g.  pastatyta nauja parduotuvė „Šermukšnėlė“, o  2022 m.- šiuolaikiška, išskirtinio dizaino parduotuvė „Riešutas“). Siekiant rajono gerovės didinimo, Angelė  parduotuvių remonto, auto parkingų įrengimo darbams atlikti pasitelkia partnerius iš mūsų miesto, kad pinigai pasiliktų rajone ir didintų vietinių žmonių užimtumą ir ekonominę naudą. 
Angelę teikėme nominacijai dar ir dėl to, kad ji didelį dėmesį skiria rajono žmonėms. Juk dažnai atokių rajono kaimų gyventojams kooperatyvo parduotuvė yra vienintele apsipirkimo galimybė, o nuo šių metų m. sausio 1 dienos įsigaliojus Darbo kodekso pasikeitimams ir kai kuriems Ukmergės rajono gyventojams susidūrus su pinigų išgryninimo problema, Angelės dėka buvo pasirūpinta, kad Kooperatyvo parduotuvėse būtų galima išsigryninti pinigus. Be to, rajono gyventojai, kurie neturi kompiuterinio raštingumo įgūdžių ar tiesiog prieigų prie elektroninės bankininkystės, turi galimybę būtent Kooperatyvo parduotuvėse sumokėti mokesčius, papildyti asmens ar įmonių sąskaitas. Čia galima užsisakyti spaudą, tausoti aplinką ir priduoti depozitą. Įvertinus šiuos inovatyvius plėtros projektus, Ukmergės rajono vartotojų kooperatyvo direktorei Angelei Andrikonienei buvo įteikta Nominacija „Už verslo plėtrą kaimo vietovėje“.
Norime pasidžiaugti, kad Ukmergės RVK direktorė, yra atsakinga darbdavė, vienijanti asmenybė. Ji nuoširdžiai rūpinasi darbuotojais, jų darbo ir poilsio sąlygomis. Darbuotojų  poilsiui, poilsio namuose „Palangos Žuvėdra“ nuomojami trys kambariai, kuriuose  per visus kalendorinius metus gali ilsėtis darbuotojai. Neretai kooperatyvas užtikrina darbo vietą net ne vienam šeimos nariui. Kooperatyvuose dirba net po kelis šeimos narius. Tai tarsi viena didelė šeima. Ne veltui Ukmergės profesinė sąjunga įvertino Angelę Andrikonienę ir suteikė jai  „Metų Vadovas“ (2018/ 2021m) nominaciją.
Dar vienas labai svarbus motyvas, kodėl mes teikėme Angelę šiai nominacijai – tai išsaugota duonos kepykla ir beveik 60 darbo vietų.  Duona  ypatingai svarbi lietuvių gyvenime. Ji – viena svarbiausių kultūrinių realijų, išsiskirianti savo tiesiogine ir simboline svarba. Todėl kepti duoną yra labai garbingas, atsakingas ir reikšmingas darbas. Šiais metais kepykla minės savo veiklos 60 metį. Tačiau to galėjo ir nebūti. Buvo ne vienas svarstymas stabdyti kepyklos veiklą ir ją uždaryti, kadangi duonos gamyba – sudėtinga veikla, susidurianti su didžiule konkurencine aplinka ir gana aukštomis gamybos sąnaudomis. Ir visos duonos kepyklos, buvusios Lietkoopsąjungos sistemoje yra uždarytos. „Ukmergės duona“ - vienintelė šioje sistemoje  išlikusi kepykla. Ir prie šio įmonės išsaugojimo labiausiai prisidėjo Angelė Andrikonienė.
Sakoma, kad tikroji garbė – tai pasiryžimas visur ir visada daryti tai, kas naudinga daugumai žmonių. Angelė Andrikonienė niekuomet nestokojo ryžto ir, būdama įžvalgi bei matydama duonos kepyklos veiklos prasmę, jos naudą žmonių užimtumui ir pajamų gavimui, įtikino tuometinę kooperatyvo valdybą išsaugoti duonos kepyklą ir darbo vietas Ukmergės miesto gyventojams.  Dabar galime didžiuotis, jog nuo 1999 metų kepama juoda „Ukmergės duona“ jau tapo ne tik įmonės, bet ir mūsų rajono vizitine kortele. Ne retas atvykęs į Ukmergę žmogus pasako: „miestas, kvepiantis duona“.  Išsaugota įmonė puoselėja aukštaitiškas autentiškas duonos kepimo tradicijas, unikalius duonos ir pyragų gamybos receptus. Šiuo  metu jau praktiškai nebėra kepyklų, kepančių duoną iš natūralių raugų, kurių  brandinimas trunka daugiau nei 24 valandas. Todėl net 10 (dešimt) „Ukmergės duonos“ gaminių įvertinti Lietuvos pramoninkų konfederacijos konkurso „Metų gaminys“ aukso medaliais, o dviem gaminiams suteiktas Tautinio paveldo sertifikatas. „Ukmergės duonos“ gaminiai per Lietuvą neša ne tik Ukmergės miesto vardo vėliavą, bet ir žinią – kad mes gaminame sveikesnius, tradiciškesnius, rankų ir širdies šiluma pagardintus gaminius. „Ukmergės duonos“ gaminiai plačiai žinomi Lietuvoje ir vis dažniau vežami į užsienį, kaip lietuviškumo simbolis. Jau dveji metai vežame savo gaminius į Skandinaviją, turime projektų plėsti eksportą ir tai didelis Angelės indėlis. „Ukmergės duona“ didžiuojasi ir visuomet pabrėžia, jog yra įsikūrusi viename seniausių, gražiausių Lietuvos miestų, su unikalia miesto įsikūrimo istorija. Ir šis pasididžiavimas atsispindi gaminių pavadinimuose, atributikoje. 
Noriu pabrėžti, jog Angelė Andrikonienė yra mylima ir gerbiama žmonių. Už tai, jog savo konkrečiais darbais, sprendimais, patarimais prisideda prie kiekvieno iš mūsų gerovės. Tai žmogus, kuriuo galima pasitikėti, žmogus į kurį galima kreiptis pagalbos. Jos profesiniai įgūdžiai ir asmeninės lyderio savybės yra uždegančios. Tai žmogus – lyderis. Žmogus – kūrėjas. Žmogus, kuris vienija. 
Be paminėtų apdovanojimų, Angelės Andrikonienės veikla įvertinta Vilniaus apskrities Viršininko padėkos raštu (2009 m.), įteiktas Vilniaus prekybos-pramonės ir Amatų rūmų  apdovanojimas „Geriausia įmonės vadovė“ (2013 m.), medalis „Už nuopelnus Ukmergės Gaisrininkų sąjungai“ (2011m.),  Sidabrinė „Darbo Žvaigždė“ už nuopelnus  Lietuvos ūkio gerovei ir kitais. 
Tačiau JAV politikas, prezidentas (1923-1929 m.) Kelvinas Kūlidžas yra sakęs:  „Nei vienas žmogus nebuvo pagerbtas už tai, ką jis gavo. Garbė – atpildas už tai, ką davei“.
Tikiuosi, kad mano trumpas pristatymas parodė, kad Angelė Andrikonienė - išskirtinė asmenybė, atiduodanti savo žinias, gebėjimus, geriausias savybes žmogui, bendruomenei, miestui. Jos nuopelnai, pastangos bei išskirtinis indėlis į Ukmergės rajono bei Lietuvos ekonomikos augimą labai reikšmingi. O mums, UAB „Ukmergės duona“ žmonėms, Angelė davė ypatingai daug - jos dėka lig šiol veikianti įmonė, mūsų mėgiamas darbas joje ir žinojimas, kad Ukmergės duona yra laukiama ant daugybės Lietuvos žmonių stalo, kad ja dalijamasi iš kartos į kartą, suteikia mūsų gyvenimas prasmės. Todėl su pasididžiavimu teigiame, jog  ji verta Garbės piliečio vardo! Žinodami jos gilų vidinį supratimą apie garbę, jos pareigingumą, meilę mūsų miestui, neabejojame, kad ji neš šį garbingą titulą aukštai pakelta galva, su didžiule pagarba ir atsakomybe.
Tai tik dalis Angelės veiklos pasiekimų, plačiau apie bendruomeniškumą, visuomeninį aktyvumą papasakos administracijos direktoriaus pavaduotoja Dalė Steponavičienė. 

UAB „Ukmergės duona“ direktorė Eurika Maselskienė

